SKRIFTLIG FORESPØRGSEL P-0499/00

af Christopher Huhne (ELDR) til Kommissionen

(17. februar 2000)

Om: Prisforskelle på biler

Er det Kommissionens opfattelse, at de væsentligt højere priser på biler i Det Forenede Kongerige er resultatet af samordnet praksis fra bilproducenternes og/eller forhandlernes side og følgelig bør afstedkomme en fremskyndet revision af den samlede undtagelse fra konkurrencereglerne i henhold til de gældende bestemmelser, og hvis Kommissionen ikke mener dette er tilfældet, hvordan forklarer den da de væsentlige og vedvarende prisforskelle på nye biler, som langt overstiger det tal, der anførtes i det notat, Kommissionen offentliggjorde i forbindelse med forordning EØF nr. 123/85(1)?

(1) EFT L 15 af 18.1.1985, s. 16.

Svar afgivet på Kommissionens vegne af Mario Monti

(8. marts 2000)

Ifølge artikel 11 i gruppefritagelsesforordningen vedrørende salg af motorkøretøjer (Kommissionens forordning (EF) nr. 1475/95 af 28. juni 1995 om anvendelse af EF-traktatens artikel 85, stk. 3, på visse kategorier af salgs- og serviceaftaler vedrørende motorkøretøjer)(1), som udløber den 30. september 2002, skal Kommissionen med regelmæssige mellemrum foretage en vurdering af anvendelsen af denne forordning, især hvad angår prisforskellen på de omhandlede varer mellem de forskellige medlemsstater og kvaliteten af den service, der ydes de endelige forbrugere. Kommissionen har i denne forbindelse siden 1993 overvåget prisforskellene på motorkøretøjer i Fællesskabet i sin halvårlige oversigt over bilpriserne(2). I henhold til artikel 11 skal Kommissionen også udarbejde en rapport om virkningerne af denne forordning senest 31. december 2000.

Det er korrekt, at Kommissionen siden 1997 har konstateret høje prisforskelle mellem Det Forenede Kongerige og de øvrige medlemsstater. Det skyldes til dels det britiske punds styrke, men også i et vist omfang, at motorkøretøjerne i Det Forenede Kongerige er konstrueret til højrekørsel. Det er også konstateret, at medlemsstater med høje afgifter på bilkøb har lave priser inden skat. Denne situation kan bidrage til kunstigt høje prisforskelle mellem de pågældende lande og lande, hvor der ikke findes sådanne afgifter, som f.eks. i Det Forenede Kongerige.

Kommissionen tror, at den øgede gennemsigtighed på prisområdet, der fremmes af oversigten over bilpriserne og euroens indførelse, vil bevirke, at britiske kunder i stigende grad vil købe deres biler i de øvrige medlemsstater. Denne udvikling er en vigtig markedsrelateret faktor, som vil bidrage til bedre harmonisering af priserne i hele Fællesskabet. Kommissionen har taget en række initiativer (indledt ex officio-sager mod visse bilproducenter, fremsat krav om, at der etableres telefonhjælpelinjer for at bistå kunder, hvilket er accepteret af branchen) for at sikre kunderne denne frihed. For eksempel idømte Kommissionen den 28. januar 1998 Volkswagen en bøde på 102 mio. EUR for konkurrencebegrænsende praksis med det formål at forbyde sine forhandlere at sælge biler til eksport til kunder fra andre medlemsstater. Tilsvarende sager vedrørende andre bilproducenter undersøges i øjeblikket.

I Kommissionens meddelelse vedrørende forordning (EØF) nr. 123/85 af 12. december 1984 om anvendelse af EF-traktatens artikel 85, stk. 3, på visse kategorier af salgs- og serviceaftaler vedrørende motorkøretøjer(3), som nævnes af det ærede medlem, præciseres de tilfælde, hvor Kommissionen kan inddrage gruppefritagelsen. Der henvises bl.a. til betydelige prisforskelle mellem medlemsstaterne over en længere periode, og det kræves i sådanne tilfælde, at Kommissionen påviser, at disse prisforskelle hovedsagelig skyldes gruppefritagelsen i forbindelse med salg af motorkøretøjer. En stor prisforskel, der overstiger tallet i meddelelsen, er derfor ikke i sig selv tilstrækkelig dokumentation for den eventuel inddragelse.

Det forventes, at rapporten om virkningerne af forordningen vil give flere oplysninger om årsagerne til prisforskellene samt om, hvilken indvirkning fritagelsessystemet har på bilpriserne. Det britiske konkurrenceråd er endvidere i færd med at lægge sidste hånd på en rapport, som forventes at indeholde detaljerede oplysninger om det specielle spørgsmål vedrørende prisforskellene på det britiske marked. Kommissionen vil på baggrund af resultaterne af denne rapport og sin egen rapport tage stilling til, om der skal træffes nye foranstaltninger. Rapporten om anvendelse af forordning (EF) nr. 1475/95 vil danne et vigtigt grundlag for den kommende drøftelse af den fremtidige retlige ramme for salg af motorkøretøjer efter den nuværende forordnings udløb.

(1) EFT L 145 af 29.6.1995.

(2) Seneste oversigt, se IP/00/121 af 7. februar 2000.

(3) EFT C 17 af 18.1.1985.